
	                       О Б Щ И Н А  К О С Т И Н Б Р О Д

                          ОБЩИНСКИ СЪВЕТ КОСТИНБРОД
                                        СОФИЙСКА ОБЛАСТ




[bookmark: _GoBack] Н А Р Е Д Б А 
ЗА ОРГАНИЗАЦИЯ И УПРАВЛЕНИЕ НА ГРОБИЩНИТЕ ПАРКОВЕ И ГРОБИЩАТА 
НА ТЕРИТОРИЯТА НА ОБЩИНА КОСТИНБРОД

/Изм. и доп. с Решение № 912 от 20.12.2018 год. на ОбС-Костинброд, изм. и доп. с Решение № 588 от 23.07.2025г. на ОбС – Костинброд, в сила от датата, определена в Решение на Съвета на Европейския съюз за приемането на еврото в Република България/ 
/

РАЗДЕЛ I
ОБЩИ ПОЛОЖЕНИЯ

Чл.1. Тази наредба урежда управлението и вътрешния ред в гробищните паркове и гробищата, реда и условията за погребения ползването и благоустрояването на гробните места на територията на община Костинброд.

Чл.2(1) Гробищните паркове са обществени терени със специално предназначение. Те са публична общинска собственост по силата на чл.3, ал.2, т.3 от Закона за общинска собственост.
(2) На територията на община Костинброд действат:
1. Гробищен парк Първи район
2. Гробищен парк Маслово
3. Гробищен парк Шияковци
4. Гробища в селата на община Костинброд.

Чл.3 (1) Създаването на нови и разширяването или закриването на действащите гробищни паркове и гробища на територията на община Костинброд става с решение на Общински съвет Костинброд.
(2) Устройственото планиране, инвестиционното проектиране, разрешаването на строителството и въвеждането в експлоатация на гробищните паркове се извършва в съответствие с изискванията на Закона за устройство на територията (ЗУТ), приложимите разпоредби на нормативните актове по прилагането му и Наредба № 2 от 21.04.2011 година за здравните изисквания към гробищните паркове /гробища/ и погребването и пренасянето на покойници.
(3) /изм. и доп. с Решение № 912 от 20.12.2018 год. на ОбС-Костинброд/ Местоположението, размерите и цялостното устройство на гробищните паркове се определят възоснова на действащия общ устройствен план на гр. Костинброд и подробните устройствени планове на населените места в общината.
(4) Гробищните паркове се проектират, изпълняват и поддържат в съответствие с изискванията за достъпна среда за населението, включително за хората с увреждания.
(5) /изм. и доп. с Решение № 912 от 20.12.2018 год. на ОбС-Костинброд/ Двадесет години след преустановяване на погребенията в гробищния парк теренът му може да се използва като мемориален парк с урнополагане въз основа на действащ нов подробен устройствен план.

Чл.4.(1)На територията на гробищата се разполагат:
1. Парцели и гробищни места за погребване.
2. Места за изграждане на гробници.
3. Места за изграждане на урнови стени.
4. Места за изграждане на костници.
5. Места за разпръскване на урнова пепел.
6. Вътрешни главни и второстепенни алеи.
7. Площи за озеленяване около оградата и край алеите с висока дървесна растителност, храсти и цветни насаждения.
8. Сгради и места за други дейности, необходими за функционирането на гробището.
9. Тоалетни за посетители.
10. Места за паркиране на моторни превозни средства.
[bookmark: 2]	(2) Гробищните паркове се ограждат с ограда и се осигуряват с течаща вода за питейно-битови цели и с подходящи съдове за събиране на венци, цветя и други отпадъци.

РАЗДЕЛ II
УПРАВЛЕНИЕ

Чл.5 (1) Гробищните паркове на територията на град Костинброд, както и намиращите се в тях сгради и съоръжения, и обредните зали – общинска собственост, се управляват съобразно разпоредбите на Закона за общинска собственост, Наредба № 2 на Министерството на здравеопазването от 21 април 2011 г. за здравните изисквания към гробищни паркове /гробища/ и погребването и пренасянето на покойници и разпоредбите на тази наредба.
(2) /изм. и доп. с Решение № 912 от 20.12.2018 год. на ОбС-Костинброд/ Гробищата в селата на територията на община Костинброд се управляват пряко от кметовете и кметските наместници в населените места или от лицата по чл. 6, ал. 1.

Чл.6. /изм. и доп. с Решение № 912 от 20.12.2018 год. на ОбС-Костинброд/
(1) Гробищните паркове на територията на община Костинброд се стопанисват и управляват от община Костинброд или от Общинско предприятие със съответния предмет на дейност. По решение на ОбС дейността по стопанисване и управление може да бъде възложена на търговско дружество със съответен предмет на дейност по реда и при условията на ЗОП или Закон за концесиите.
(2) /изм. и доп. с Решение № 912 от 20.12.2018 год. на ОбС-Костинброд/ Действията по стопанисване и управление включват:
а/ поддържане на регистри на покойниците по гробищни паркове, парцели, редове и гробни места;
б/ поддържане на регистри на запазените приживе гробни места за единични и фамилни гробове и гробници се извършва само за лица с постоянен адрес на територията на община Костинброд;
в/ Местата, в които ще се извършва погребване или урнополагане, се определят от лицата, които управляват гробищата и гробищните паркове или оправомощено от тях лице;
г/ изкопаване на гробове, полагане и заравяне на покойници;
д/ извършване на служебни погребения;
е/ провеждане на траурни ритуали срещу заплащане от гражданите, 
ж/ почистване и поддържане на терените, както и стопанисване на обектите и съоръженията в района на гробищата, организация и координация на охраната на парковете.
(3) /изм. и доп. с Решение № 912 от 20.12.2018 год. на ОбС-Костинброд/ В случай на предоставяне за стопанисване и управление на гробищата и гробищните паркове на територията на община Костинброд на Общинско предприятие със съответния предмет на дейност или търговско дружество със съответен предмет на дейност, същите се задължават да изготвят и съгласуват с кмета на общината Вътрешен правилник за управление на гробищата и гробищните паркове;

	Чл.7. /изм. и доп. с Решение № 912 от 20.12.2018 год. на ОбС-Костинброд/ Събирането на гробищните такси и цени на услуги по ЗМДТ, съобразно взетите решения от ОбС Костинброд, се осъществява единствено от оправомощени служители на Общинска администрация – Костинброд.

РАЗДЕЛ III
ГРОБНИ МЕСТА И ТЯХНОТО ПОЛЗВАНЕ

Чл.8. На територията на гробището се разполагат:
1. Парцели и гробищни места за погребване.
2. Места за изграждане на гробници.
3. Места за изграждане на урнови стени.
4. Места за изграждане на костници.
5. Места за разпръскване на урнова пепел.
6. Вътрешни главни и второстепенни алеи.
7. Площи за озеленяване около оградата и край алеите с висока дървесна растителност, храсти и цветни насаждения.
8. Сгради и места за други дейности, необходими за функциониране на гробището.
9. Тоалетни за посетителите.
10. Места за паркиране на моторни превозни средства.
Чл. 8. (1) Гробищните паркове се ограждат с ограда.
(2) В гробищните паркове се осигурява течаща вода за питейно-битови цели, отговаряща на изискванията на Наредба № 9 за качеството на водата, предназначена за питейно-битови цели (ДВ, бр. 30 от 2001 г.).
(3) Отпадъчните води се включват в канализационната мрежа на населеното място. Когато няма изградена канализационна система, отпадъчните води се изпускат във водоплътни изгребни ями, оразмерени съгласно нормите за проектиране на канализационни системи.
(4) За събиране на венци, цветя и други отпадъци се осигуряват подходящи съдове и се организира транспортирането им за последващо третиране.

Чл. 9. Погребването на покойници се извършва във:
1. Отделни гробни места.
2. Урнови гробове.
3. Урнови стени (ниши).
4. Надземни стени (ниши) за поставяне на ковчези.
5. Подземни или надземни гробници.

Чл. 10. (1) Отделните гробни места са обособени части от гробищния парк или гробището, предназначени за полагане на ковчег на покойник, включително на два ковчега при фамилни гробни места, които се разполагат един до друг или в подземни стоманобетонни или полимерни камери един над друг.
(2) /изм. и доп. с Решение № 912 от 20.12.2018 год. на ОбС-Костинброд/
[bookmark: grobno-miasto]Всяко гробно място за възрастен трябва да има минимални размери, както следва:
1. Дължина - 2 м.
2. Широчина - 1 м, за ,,семейно(фамилно)“ - 2 м., а за гробница – до 3 м.
3. Дълбочина - 1,5 м.
(3) При погребване на трупове на деца дълбочината на гроба трябва да бъде най-малко 1,2 м.
(4) Разстоянието между гробовете не трябва да бъде по-малко от 1 м. по дългите им страни и 0,5 м. по късите им страни.
(5) При извършване на погребването над гробното място се създава земен насип, висок около 0,5 м. Този насип впоследствие може да се оформи с рамка с паметна плоча.
(6) Гробните места могат да се оформят с паметна плоча, декорации и други елементи, без да се излиза извън установените за гробното място размери.
(7) /изм. и доп. с Решение № 912 от 20.12.2018 год. на ОбС-Костинброд/ Семейни (фамилни) гробни места и гробници (надземни или подземни) са обособени части от гробищния парк за полагане на един или повече ковчези с тялото на покойника, които се иззиждат с прихлупващи плочи за сметка на гражданина.

Чл. 11. (1) Стоманобетонни и полимерни камери са специално изградени съоръжения за едно или две погребвания, с възможност за поставяне на разделителна плоча, осигуряваща хоризонтално разделяне на камерата, които се монтират след извършване на изкоп с дълбочина не по-малко от 2,2 м и полагане на дренажен пласт под тях. Минималният слой пръст от дъното на горната камера не може да бъде по-малко от 1,25 м.
(2) / изм. и доп. с Решение № 912 от 20.12.2018 год. на ОбС-Костинброд/ Камерите трябва да имат следните минимални размери:
1. Дължина - 2,2 м.
2. Широчина - 1 м.
3. Обща дълбочина – 2,2 м.
(3) Погребването на покойник в стоманенобетонна или полимерна камера се извършва в херметически затворен метален ковчег с филтрираща система.
(4) При погребване на втори покойник в стоманенобетонната или полимерната камера не се прилага срокът по чл. 25, ал. 1 от от Наредба № 2 от 21.04.2011 година за здравните изисквания към гробищните паркове /гробища/ и погребването и пренасянето на покойници, а погребалната ниша след поставяне на ковчега се затваря плътно.
Чл. 12. (1) Урновите гробове се разполагат на обособени места от гробищния парк или гробището.
(2) Урновите гробове са с размери 0,7 м на 1 м, предназначени за полагане на една или повече урни с пепел от кремирани покойници.
Чл. 13. (1) Урнополагането може да се извършва в обикновени или фамилни гробни места на близки на покойника.
(2) Полагането на урни в гробно място трябва да става на 0,7 - 0,8 м дълбочина така, че урната да бъде покрита най-малко с 0,3 м пръст.
Чл. 14. Урновите стени (ниши) са обособени части от специално изградени стени в гробищния парк за полагане на урни с пепел от кремирани покойници.
Чл. 15. При надземни погребвания (в надземни стени (ниши) за поставяне на ковчези или в надземни гробници) покойниците се поставят в запоени метални ковчези с филтрираща система, а погребалната ниша след поставяне на ковчега се затваря плътно.
Чл. 16. Изграждането на надземна урнова стена (ниша), надземна стена (ниша) за поставяне на ковчези, стоманобетонна камера, гробница или костница в случаите, когато представляват строеж по смисъла на ЗУТ, се допуска въз основа на разрешение за строеж, издадено при условията и по реда на ЗУТ.
Чл.17. /(1) /нова с Решение № 912 от 20.12.2018 год. на ОбС-Костинброд/ Изкопаването на гробни места се извършва от лица /гробокопачи/, назначени от Общината или от дружеството по чл.6, стопанисващо гробищните паркове.
(2) /нова с Решение № 912 от 20.12.2018 год. на ОбС-Костинброд/ Определяне на местоположението на гробното място в съответния парцел, ред и трасиране на очертанията му на място, както и трасиране на допустимата площ за благоустрояване около гроба или гробницата се извършва съобразно по ред, определен във Вътрешния правилник за управление на гробищния парк по чл.6, ал.3.
Чл.18 (1) С полагането на покойник или на урна с праха му в гроб, за наследниците му по закон или завещание се поражда правото на гробоползване.
(2) /изм. и доп. с  Решение № 912 от 20.12.2018 год. на ОбС-Костинброд/ Правото на ползване на обикновен или урнов гроб, както и на семейни (фамилни) гробни места и гробници, обхваща:
1. Извършване на последващи погребения по реда и условията на тази наредба.
2. Поставяне на временни или на трайни надгробни знаци, паметни рамки, портрети и изписване името на покойника освен на майчиния, задължително и на български език.
3. Засаждане на декоративни цветя и треви.
4. Извършване на траурни и възпоменателни обреди.
(3) /изм. и доп. с  Решение № 912 от 20.12.2018 год. на ОбС-Костинброд/ Индивидуално благоустрояване на отделните гробове, семейни (фамилни) гробни места и гробници от ползвателите им или инициативни комитети и организации, се допуска след съгласуване с лицето по чл.6, на не повече от 0.50 м. по дългата страна и 0,25 м. по късата страна без да се засягат интересите на съседните гробни места.

Чл.19 (1) Правото на гробоползване е срочно - за 8 години, освен в случаите на възмездно придобиване на ползването за вечни времена.
(2) Правото на гробоползване може да бъде продължено за срок до 15 години, ако правоимащите лица заплатят определената от Общински съвет такса, но не по-късно от 12 месеца от изтичането на срока по ал.1.
(3) Това право може да бъде продължавано периодически на всеки 15 години, ако правоимащите заплатят съответните такси преди изтичането на срока.

Чл.20 (1) При последващи погребения в едно гробно място, правото може да бъде продължено и по искане на наследниците на следващите погребвани в същото гробно място лица. В тези случаи се продължава правото на гробоползване и за наследниците на първия погребан.
(2) Когато първото погребано лице няма наследници и правото на гробоползване е продължено, наследниците на следващия или следващите покойници по реда на извършените погребения в същото гробно място придобиват самостоятелно право на гробоползване, след като декларират писмено пред Общината или лицето по чл.6, че първият погребан няма наследници.
(3) / нова с Решение № 912 от 20.12.2018 год. на ОбС-Костинброд/ При условие, че правото на гробоползване е продължено, чрез заплащане на такса по ЗМДТ в същия гроб могат да бъдат погребани:
1. Съпруг/а и низходящи на погребания, както и съпрузите на децата му,
 като предимство има покойника.
2. Баща, майка и роднини по съребрена линия до втора степен, техни 
съпрузи и низходящи – със съгласие на преживелия съпруг/а, а ако такъв липсва – със съгласието на наследниците по низходяща линия на погребания.
3. Съгласие по т.2 не се изисква при полагане на урна с праха на починали
 родители, братя и сестри на погребания.
4. Когато погребаният не е оставил низходящи наследници и съпруг/а в 
същия гроб могат да бъдат погребани неговите родители, а с тяхно съгласие – роднини по съребрена линия до втора степен (братя и сестри) и техните низходящи до първа степен.
5. Когато погребаният не е оставил низходящи наследници, съпруг/а и 
родители, в същия гроб могат да бъдат погребани негови братя и сестри, а с тяхно съгласие и низходящите им до първа степен.
Чл.21. /изм. и доп. с Решение № 912 от 20.12.2018 год. на ОбС-Костинброд/ Когато правото на гробоползване не е било продължено по чл. 19 и не са заявени изрични причини, които налагат забавяне на откупуването на гробните места, гробното място се предоставя за нови погребения с писмено разпореждане на кмета или оправомощено длъжностно лице, като останките от погребания се препогребват в същия гроб.
Чл.22. Безсрочно право на гробоползване може да се придобие от ползвателите с редовно поддържане на благоустроени с трайни паметни знаци гробни места, след заплащане на определените в ЗМДТ и от Общински съвет Костинброд такси.
Чл.23.(1) /изм. и доп. с Решение № 912 от 20.12.2018 год. на ОбС-Костинброд/ Запазване право на гробоползване приживе се допуска по писмена молба на лице с постоянен адрес на територията на община Костинброд, след разрешение на кмета на съответното населено място или оправомощено от него длъжностно лице и заплащане на определената за това от Общински съвет –Костинброд цена.
(2) /изм. и доп. с Решение № 912 от 20.12.2018 год. на ОбС-Костинброд/ Запазване право на гробоползване приживе се допуска само в парцели и редове, в които се извършват погребения до запълването им, но не повече от едно гробно място.
(3) Срокът за запазване на гробно място приживе e до 10 (десет) години;
(4) Това право може да бъде продължавано периодично на всеки 10 (десет) години, ако правоимащите заплатят съответната цена преди изтичането на срока.
(5) /нова с Решение № 912 от 20.12.2018 год. на ОбС-Костинброд / Запазените гробни места приживе се обозначават и поддържат като тревни площи за сметка на правоимащия.
(6) /нова с Решение № 912 от 20.12.2018 год. на ОбС-Костинброд/ Върху запазените гробни места приживе, по реда и при условията на чл.16, може да се изгражда подземната част на гробница до ниво терен, която задължително се покрива с временни бетонни плочи.

Чл.24 (1) Възмездно преотстъпване на правото на гробоползване не се допуска.
(2) /изм. и доп. с Решение № 912 от 20.12.2018 год. на ОбС-Костинброд/ Безвъзмездното преотстъпване на това право, ползвателите могат да извършват с писмено заявление до лицето по чл.6. Заявлението се прилага към съответната партида и се отбелязва в гробищния регистър.
	(3) Не се допуска преотстъпване на запазено приживе гробно място, в т.ч. за погребване на близки на правоимащото лице, освен на низходящи, възходящи, съпруг или братя и сестри. Преотстъпването в този случай се извършва по реда на предходната алинея.

Чл.25. Полагането на друг покойник в обикновен гроб не се разрешава преди изтичането на 8 годишния санитарен срок от предишното погребение. Това ограничение не се прилага при урнополагането.
Чл. 26. (1) Не се допуска погребване в общи гробове освен в изключителни случаи със съгласието на директора на съответната регионална здравна инспекция при спазване на следните изисквания:
1. Разстоянието между отделните ковчези да бъде най-малко 0,5 м.
2. При погребване в два реда горният ред трябва да бъде отделен от долния с 0,5 м пръст.
3.  Ковчезите от горния ред трябва да се разполагат в шахматен ред спрямо долния.
4. Дълбочината на общите гробове при погребване в два реда трябва да бъде
най-малко 2,5 м и на най-малко 0,5 м от нивото на подпочвените води.
(2) Погребването на покойници извън гробището се допуска в случай на особени заслуги на лицето за развитието на съответното населено място или държавата с разрешение на кмета на общината или упълномощено от него лице, съгласувано с директора на съответната регионална здравна инспекция.

Чл. 27. При извършване на погребвания на лица от вероизповедания, различни от традиционното за Република България източноправославно вероизповедание, се вземат под внимание битът и традициите на съответната религиозна общност, регистрирана съгласно българското законодателство.

РАЗДЕЛ IV
ПОГРЕБЕНИЯ

Чл.28.(1) /изм. и доп. с Решение № 912 от 20.12.2018 год. на ОбС-Костинброд/ В гробищните паркове в град Костинброд се погребват покойници с постоянен адрес в град Костинброд. По изключение могат да се погребват и покойници с настоящ адрес в град Костинброд, както и такива без адресна регистрация с разрешение на кмета на Общината или оправомощено от него длъжностно лице и заплащане на определената от ОбС Костинброд цена, като се ползват стари гробни места при условията на чл.20 ал.3 или нови гробни места само в случай, че не са изминали 8 години от последния погребан роднина при условията на чл.20 ал.3“.
(2) /изм. и доп. с Решение № 912 от 20.12.2018 год. на ОбС-Костинброд/ В гробищата на останалите населени места от община Костинброд се погребват покойници с постоянен адрес в съответното населено място. По изключение, могат да се погребват и покойници с настоящ адрес в населеното място, както и такива без адресна регистрация с разрешение на кмета или кметския наместник и заплащане на определената от ОбС Костинброд цена, като се ползват стари гробни места при условията на чл.20 ал.3 или нови гробни места само в случай, че не са изминали 8 години от последния погребан роднина при условията на чл.20 ал.3.
(3) Покойници - чужди граждани, се погребват след представяне на документ от съответните посолства, че трупът няма да бъде транспортиран.
(4) /нова с Решение № 912 от 20.12.2018 год. на ОбС-Костинброд/ Покойници, принадлежали приживе към някоя религиозна общност или етническа група, се погребват по реда на тази наредба. Религиозните ритуали са допустими, доколкото не противоречат на закона за вероизповеданията.

Чл.29.(1) /нова с Решение № 912 от 20.12.2018 год. на ОбС-Костинброд/ Погребенията се извършват в светлата част на деня.
(2) /изм. и доп. с Решение № 912 от 20.12.2018 год. на ОбС-Костинброд/ Погребенията се извършват не по-рано от 24 часа и не по-късно от 48 часа от настъпването на смъртта. В изключителни случаи се извършва погребение и след 48 часа при съхранение на покойника в хладилна камера.
(3) /нова с Решение № 912 от 20.12.2018 год. на ОбС-Костинброд/ Погребенията чрез полагане в земята или кремация се допуска след представяне на препис извлечение от акта за смърт на починалото лице и разрешение за погребение издадено от съответното длъжностно лице.
(4) /нова с Решение № 912 от 20.12.2018 год. на ОбС-Костинброд/ В ковчега на покойника и в гроба му не се разрешава поставянето на, пари, златни накити и други ценности.
Чл.30. /изм. и доп. с Решение № 912 от 20.12.2018 год. на ОбС-Костинброд/ Погребенията в гробищните паркове на град Костинброд и гробищата в населените места се извършват от лицето по чл.6, или от траурна агенция след съгласуване с лицето по чл.6.

Чл.31 (1) /изм. и доп. с Решение № 912 от 20.12.2018 год. на ОбС-Костинброд/ Безплатните погребални услуги се предоставят на български граждани, които са самотни, без близки и роднини, бездомни, безпризорни, настанени в заведения за социални услуги и регистрирани в службите за социално подпомагане, след представяне на удостоверение, издадено от Дирекция за социално подпомагане-град Костинброд и удостоверение за наследници от община Костинброд.
(2) Безплатните услуги включват :
1. Издаване на смъртен акт.
2. Отпечатване на 10 броя некролози.
3. Осигуряване на ковчег.
4. Превоз на покойника от дома му до гробищния парк.
5. Осигуряване на надгробен знак.
6. Изкопаване и зариване на гробното място.

РАЗДЕЛ V
ОБЩЕСТВЕН РЕД В ГРОБИЩНИТЕ ПАРКОВЕ

Чл.32. /изм. и доп. с Решение № 912 от 20.12.2018 год. на ОбС-Костинброд/ Посещенията в гробищните паркове и гробища на Общината се допускат:
· За времето от 01.04. до 30.09. - от 7.00 до 20.00 часа;
· За времето от 01.10. до 31.03. - от 8.00 до 18.00 часа.
Чл.33. /изм. и доп. с Решение № 912 от 20.12.2018 год. на ОбС-Костинброд/ - В районите на гробищните паркове се забранява :
1. / нова с Решение № 912 от 20.12.2018 год. на ОбС-Костинброд/ -„Извършването на ритуали, които противоречът на обществения ред и добрите нрави.
2. /нова с Решение № 912 от 20.12.2018 год. на ОбС-Костинброд/  – Проявата на вандализъм, оскверняването на гробните места, кражбите от тях, разрушаване на паметници и други гробни знаци.
3. Посещение на лица до 14 годишна възраст, ако не се съпровождат от пълнолетни лица.
4. Влизането през оградата и увреждането й;.
5. Въвеждането на домашни и други животни.
6. Приготвянето на циментови, бетонови и варови разтвори по алеи и пътища без надлежно оформено разрешение от Общината или лицето по чл.6.
7. Отсичането на дървета и храсти без съответното разрешение.
8. Паленето на огън и изгарянето на отпадъци.

Чл.34. /изм. и доп. с Решение № 912 от 20.12.2018 год. на ОбС-Костинброд/ - Не се разрешава извън определените за целта места:
1. Изхвърлянето на хранителни отпадъци и увехнали цветя и венци.
2. Разлепването и поставянето на некролози, афиши, реклами, съобщения и други.
3. Засаждането на високостеблени декоративни и плодни дървета и храсти в парцелите и гробните места.

Чл.35.(1) /изм. и доп. с Решение № 912 от 20.12.2018 год. на ОбС-Костинброд/ Ползвателите на гробни места са длъжни да поставят надгробни знаци и да ги поддържат в добър вид.
(2) /изм. и доп. с Решение № 912 от 20.12.2018 год. на ОбС-Костинброд/
Изграждането на надгробни знаци се допуска само в рамките на гробното място.
(3) /изм. и доп. с Решение № 912 от 20.12.2018 год. на ОбС-Костинброд/
Забранява се монтирането на паркови елементи между гробните места и в територията на алеите, като изключение се допуска разполагането на сгъваеми и преместваеми маси и пейки.

Чл.36. /изм. и доп. с Решение № 912 от 20.12.2018 год. на ОбС-Костинброд/- Изоставени, изпочупени и неподдържани или незаконно изградени надгробни знаци, пейки, огради и маси се отстраняват със заповед на кмета на Общината или вътрешна заповед на лицето по чл.6.

Чл.37. /изм. и доп. с  Решение № 912 от 20.12.2018 год. на ОбС-Костинброд/- Лицата, които са извършвали работи по оформянето, благоустрояването и поддръжката на гробни места, са длъжни незабавно да възстановят терените, засегнати от дейността и да изчистят работните площадки, като извозят материалите и изхвърлят отпадъците на определените за целта места.

РАЗДЕЛ VI
КОНТРОЛ И САНКЦИИ

            Чл.38 (1) /изм. и доп. с Решение № 912 от 20.12.2018 год. на ОбС-Костинброд,изм. и доп. с Решение № 588 от 23.07.2025г. на ОбС – Костинброд, в сила от датата, определена в Решение на Съвета на Европейския съюз за приемането на еврото в Република България/  За нарушения на разпоредбите на настоящата Наредба се налагат на виновните лица глоби в размер от 100 (сто) /51.13 евро/ до 1000 (хиляда) /511.29 евро/ лева ако непредставлява  престъпление по смисъла на НК.
(2) Актовете, установяващи отделни нарушения, се съставят от упълномощени от кмета на община Костинброд длъжностни лица, а наказателните постановления се издават от кмета на общината.
(3) Административно-наказателното производство се осъществява по реда на Закона за административните нарушения наказания.


РАЗДЕЛ VII
ПРЕХОДНИ И ЗАКЛЮЧИТЕЛНИ РАЗПОРЕДБИ 

§1. Придобитите преди действието на тази наредба права на гробоползване се запазват.
§2. Разпоредбите на чл.23, ал.1 и чл.19 се отнася само за гробищни паркове, за които има действащ цифров модел.
§3. Събраните средства по Наредбата за организация и управление на гробищните паркове и гробищата на територията на община Костинброд, ще се използват единствено за доизграждане и поддръжка на гробищните паркове.
§4.Наредбата е приета от Общински съвет Костинброд с Решение №141/31.05.2012г. по Протокол №10 от 31.05.2012г. на основание чл. 22, ал. 1 от ЗМСМА и отменя досега действащата НАРЕДБА за организация и управление на гробищните паркове на територията на община Костинброд, приета с Решение №373/ 20.10.2005г. на Общински съвет Костинброд/ и е изменена и допълнена с Решение № 912 от 20.12.2018 год. на ОбС-Костинброд по Протокол 51 от 20.12.2018 година.
image1.jpeg
KOCTUHBPOA





